SL Uradni list Evropske unije C 164/7

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 164/06)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ENOTNI DOKUMENT

„ΦΑΒΑ ΦΕΝΕΟΥ“ (FAVA FENEOU)

EU št.: EL-PGI-0005-01339 – 26.5.2015

ZOP ( ) ZGO ( X )

1. Ime

„Φάβα Φενεού“ (Fava Feneou)

2. Država članica ali tretja država

Grčija

3. Opis kmetijskega proizvoda ali živila

3.1. Vrsta proizvoda

Skupina 1.6. Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

„Fava Feneou“ je užitna stročnica, pridobljena iz Lathyrus sativus L. (grahor). Semena se obirajo, posušeni, oluščeni in zdrobljeni kotiledoni pa se uživajo kot živilo. Zmleti ali skuhani v gosto kašo so znani pod imenom „fava“.

Fizikalne lastnosti semen: so rumenkaste barve, zelo majhna – 1 000 semen ne tehta več kot 150 g, nekoliko oglate, nepravilne oblike, majhnega premera (4 mm–7 mm) ter imajo nizko vsebnost zlomljenih kotiledonov (1 %–5 %). Vsebnost vlage ne presega 13 %.

Kemične lastnosti, značilne za „Fava Feneou“, so visoke vsebnosti:

— beljakovin (najmanj 24 %),

— ogljikovih hidratov (44 %–60 %) in

— prehranskih (rastlinskih) vlaknin (12 %–25 %).

„Fava Feneou“ je zato zelo hranilno živilo.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Vse faze postopka proizvodnje od gojenja (priprava tal, setev, namakanje, gnojenje, zatiranje plevela, varstvo rastlin) do obiranja in sušenja proizvoda, kot tudi zbiranja semen za pridelek v naslednjem letu, morajo potekati na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Pakiranje mora biti označeno z napisom „Φάβα Φενεού“. ZGO in vse druge navedbe, ki jih določata nacionalno pravo in pravo EU.

4. Jedrnata opredelitev geografskega območja

„Fava Feneou“ se proizvaja v občinskih enotah Feneos in Stymfalia v občini Sikyona v prefekturi Korintija v regiji Peloponez.

5. Povezava z geografskim območjem

Posebnosti geografskega območja

Tla

Tla so sestavljena iz ilovnatega peska in peščene ilovice, so srednje zrnata in dobro zadržujejo vodo. Splošno so tla bogata s humusom, vsebujejo pa tudi dovolj organskih snovi. Vsebujejo zadostno količino nitratnega dušika, magnezija in fosforja, medtem ko so vsebnosti kalija nizke do zanemarljive. Prav tako vsebujejo dovolj kalcija, potrebnega za zdrav razvoj rastlin, strokov in semen. Večina tal je nekoliko kisla (pH< 7), raven njihove slanosti (električne prevodnosti) pa je sprejemljiva za uspešen razvoj pridelka. Zemlja, na kateri se goji „Fava Feneou“, je dno nekdanjega jezera Doxa, ki je bilo naravno jezero, zato ta zemlja zadržuje vlago. Zemlja okoli jezera Stymfalia je rodovitna ravnina, ki jo namaka to jezero. Vsi ti dejavniki ustvarjajo ugodne razmere za gojenje „Fava Feneou“.

Podnebje

„Fava Feneou“ se goji predvsem na planotah Feneos in Stymfalia. Bližina gorovij Helmos – Dourdouvana, Kyllini in Oliyirtos – Saïtas, ki obdajajo planoto Feneos, ter umetnega jezera Doxa na eni strani, na drugi strani pa bližina gor Oliyirtos in Kyllini, ki obenem obdajata tudi planoto Stymfalia, ter naravnega jezera Stymfalia na ravnini ustvarjata ustrezne geomorfološke in podnebne razmere za gojenje zelo hranilnih, visokokakovostnih pridelkov.

Na splošno ima to območje celinsko podnebje z mrzlimi zimami in vročimi poletji, vendar je zaradi obširne poraščenosti z gozdovi na gorah, ki obdajajo planoti Feneos in Stymfalia, podnebje milejše, kot bi sicer bilo, z več padavinami pozimi in bolj svežimi poletji. Bližina jezer, namreč jezera Doxa na planoti Feneos in jezera Stymfalia na planoti Stymfalia, prav tako pripomore k milejšim pomladanskim vremenskim razmeram.

Posebne lastnosti mikroklime tega območja, ki prispevajo k optimalnemu razvoju pridelka, so:

— povprečne mesečne temperature 28,8 °C (maksimalno) in 0,6 °C (minimalno) ter povprečna letna temperatura 12,8 °C,

— povprečna letna količina padavin 600 mm,

— nizka povprečna mesečna količina padavin (5,3 mm–9,4 mm) v poletnih mesecih,

— povprečno 346,6 do 337,3 ure sonca na mesec v poletnem času.

Človeški dejavnik

Človeški dejavnik igra ključno vlogo pri zagotavljanju kakovosti „Fava Feneou“.

Ker „Fava Feneou“ večinoma gojijo družine, so metode gojenja skozi čas ostale nespremenjene.

Sposobnost pridelovalca, da natančno oceni, kdaj so stroki pripravljeni za obiranje (ko dobijo značilno rumeno-rjavo barvo), zagotavlja visoko vsebnost hranilnih snovi v semenih, tako da ima „Fava Feneou“ visoko hranilno vrednost.

Pridelovalčeva sposobnost in izkušnje pri izbiri najboljših semen za pridelek v naslednjem letu, in sicer z opazovanjem njihovih fenotipskih značilnosti, sta končno tudi ključna dejavnika pri zagotavljanju stabilnosti semen, da bodo obrodila zdrave, enakovredne in močne rastline prihodnje leto.

Posebnosti proizvoda

„Fava Feneou“ se na opredeljenem geografskem območju stalno goji že od konca 19. stoletja zahvaljujoč njenim fizikalnim lastnostim, kot so: majhna semena, rumenkasta barva, lep videz in vsebnost vlage (ne več kot 13 %), predvsem pa zahvaljujoč posebno visoki hranilni vrednosti, saj je bogata z beljakovinami, ogljikovimi hidrati in rastlinskimi vlakninami.

Opis povezave med kakovostjo proizvoda in opredeljenim geografskim območjem

Prst in podnebne razmere na območju planote Feneos, edinstveno naravno okolje, uporaba tradicionalnih metod gojenja, ki so desetletja ostale dejansko nespremenjene, ter znanje in izkušnje pridelovalcev so dejavniki, ki proizvodu neposredno zagotavljajo visoko vsebnost beljakovin, ogljikovih hidratov in rastlinskih (prehranskih) vlaknin, kar so lastnosti, zaradi katerih je „Fava Feneou“ posebno in zelo hranilno živilo za prehrano ljudi.

„Fava Feneou“ je zelo dobro prilagojena prsti in podnebnim razmeram tega območja. Srednje zrnata, rahlo kisla do nevtralna prst (pH< 7), ki vsebuje zadostno količino organskih snovi in je dobro osušena, relativno mile zime z veliko padavinami in brez poznih zmrzali ter sveža poletja so ključnega pomena pri določanju kakovosti in posebnih značilnosti pridelka. Rezultat tega je visokokakovosten proizvod, ki je bogat z beljakovinami, ogljikovimi hidrati in rastlinskimi vlakninami.

Edinstveno naravno okolje, tj. planoti Feneos in Stymfalia, ki sta obdani in zaščiteni z gorovji Helmos – Dourdouvana, Kyllini in Oliyirtos – Saitas (planota Feneos) ter Oliyirtos in Kyllini (planota Stymfalia), ter jezeri Doxa in Stymfalia, prispeva k ustvarjanju idealne prsti in podnebnih razmer, ki omogočajo gojenje visokokakovostnega proizvoda, po katerem je na grškem trgu vse večje povpraševanje.

Metode gojenja, ki jih uporabljajo lokalni pridelovalci, so sad dolgoletnih izkušenj in enake metodam, ki so jih uporabljali njihovi predniki, saj gojenje še vedno poteka na tradicionalni način (npr. ročno odstranjevanje plevela in obiranje). Lokalne prakse gojenja, strokovnost in znanje, kdaj točno je treba proizvod obrati, natančno in skrbno izbiranje semen za zagotovitev čistosti „Fava Feneou“, skupaj s specifično prstjo in podnebnimi razmerami, značilnimi za to območje, prinašajo posebne lastnosti tega proizvoda in njegovo visoko kakovost.

Opis povezave med slovesom proizvoda in opredeljenim geografskim območjem

Sloves „Fava Feneou“ potrjujejo zgodovinski in bibliografski viri, uporaba tega imena na pakiranih proizvodih na trgu, članki v lokalnih in nacionalnih časopisih, medijske objave ter gradivo, najdeno na spletu, predvsem v zvezi s hrano in turizmom, itd.

Sklic na objavo specifikacije

(drugi pododstavek člena 6(1) te uredbe)

http://www.minagric.gr/images/stories/docs/agrotis/POP-PGE/prodiagrafes_favas_feneou.pdf

(1) UL L 343, 14.12.2012, str. 1.